text: Tysk mand anholdt for 11 tilfælde af blotteri
  04 maj 2018 kl. 12.38
  Politiet har anholdt en 57-årig tysk statsborger og sigtet ham for i alt 11 tilfælde af blotteri i Tønder og Padborg.
  Natten til torsdag har Syd- og Sønderjyllands Politi anholdt en 57-årig tysk mand og sigtet ham for i alt 11 tilfælde af blotteri.
  Manden er sigtetet for syv tilfælde af blotteri i Bov/Padborg-området i 2014, heraf fem forhold, hvor den sigtede blottede sig mod samme person.
  To tilfælde i Tønder i 2016 - også begge tilfælde mod samme person. Et tilfælde i Tønder i 2017. Og så et tilfælde i Tønder natten til torsdag. 
  Alle forhold i Tønder er begået i samme kvarter.
  Den 57-årige har erkendt samtlige forhold, og de forurettede er blevet orienteret om, at politiet nu anser sagerne for opklarede.
  57-årig kan komme i fængsel i to år
  Den tyske statsborger er sigtet for overtrædelse af straffelovens § 232 om blufærdighedskrænkelse, der kan straffes med bøde eller fængsel i op til to år.
  Efter afhøring blev den sigtede løsladt, og når efterforskningen er afsluttet, venter der manden et retsligt efterspil.
  Politiet efterforsker stadig sagen, da der kan være flere forhold.
  